B'ruħna u b'ġisimna nhar il-Ħadd għal Tas-Sliema minflok Ħad-Dingli biex nagħtu l-appoġġ kollu tagħna lil dik tal-Bidnija. F'Tas-Sliema żgur ikollha appoġġ akbar milli f'Ħad-Dingli. Jien l-ewwel wieħed, Ħad-Dingli ma kontx immur, imma Tas-Sliema l-ewwel wieħed inkun hemm. Min jaf x'diskors se jagħmel Simon tagħna biex jiddefendiha u ma jħallihomx jagħlqulha ħalqha?! Hekk jonqos issa. Anzi li kont jien nistedinha tagħmel diskors hija wkoll biex turi lil kulħadd, speċjalment lil Joseph Muscat u lil Chris Cardona, li ħadd u xejn mhu se jżommha milli tibqa' tikxef il-borom. Naturalment il-borom tagħhom biss. U forsi tieħu l-okkażjoni u tgħidilna min huma dawk id-deputati tagħna li qegħdin ifixklu lil Simon. Idea tajba din li ssir ġabra għal dik tal-Bidnija. Imma ma naqbilx li l-flus żejda li se jinġabru jmorru għall-karità. Li kien għalija nżommuhom għal dawk kollha li jista' jiġrilhom l-istess bħal tal-Bidnija. Jien ngħid għalija, kieku nkun ċert li se jħallsuni u ma noħroġ xejn minn ġewwa, tgħidx kemm naqlgħalhom lil tal-Labour fuq il-Facebook. Anzi kieku nsir blogger bħal tal-Bidnija u nkun nista' nivvinta storja wara oħra fuqhom. U mhux waħdi nkun, għax min jaf kemm hawn nies li huma Nazzjonalisti daqsi u daqs missieri li mhu se jiddejqu xejn jaqlgħulhom lil Joseph Muscat u lil tal-Labour kollha kemm huma. Kultant imnalla nisma' l-aħbarijiet biex niftakar li għandna l-Partit Demokratiku mmexxi minn Marlene Farrugia li aħna qegħdin nistennew li tingħaqad magħna malajr kemm jista' jkun biex inkunu aktar minn ċerti li se nirbħu l-elezzjoni li ġejja. U veru għandna bżonnha għax hi bħal Simon tagħna, kontra dak kollu li jagħmel Joseph Muscat. Bħal Simon, ħarġet qatta' bla ħabel kontra l-Awtorità tal-Artijiet. Bir-raġun aktar minn Simon għax lil Simon stednuh biex jibgħat rappreżentant, imma lilha u lill-partit tagħha ma stednuhomx. Oh xi pjaċir ħadna Tas-Sliema. Qabiżli d-dmugħ nisma' lil Simon tagħna jitkellem favur id-demokrazija u jaqbeż għal tal-Bidnija u għal Giovanna Debono u r-raġel tagħha. U meta fl-aħħar ħareg bl-appell tiegħu għall-Ħadd li ġej, infexxejt inċapċap qisni ma nafx xiex. Ovvjament mhux waħdi ċapċapt għax ilna mixtiqin li niltaqgħu bl-eluf minn tagħna. U din id-darba se niltaqgħu bi skop. Biex niddefendu lil tal-Bidnija. Nispera li tiġi għax jien se nkun għassa għaliha biex kif naraha mmur nerfagħha fuq spallejja biex kulħadd ikun jista' jara lil din id-difensur eroj tad-demokrazija. Lil Simon ma nistax nerfgħu għax din se tkun dimostrazzjoni nazzjonali u mhux partiġjana. Kultant niddubita li Jason Azzopardi huwa wieħed minn dawk li skont tal-Bidnija, qiegħed jagħmel minn kollox biex nitilfu l-elezzjoni li ġejja biex imbagħad jitneħħa Simon u minfloku jilħaq xi ħadd ieħor. Mhux għax Jason għandu xi ċans li jkun kap tal-partit, għalkemm naħseb li jippretendiha, minkejja li qiegħed jgħaffeġ mhux ħazin. Ngħid jien issa ilna ma nafx kemm-il jum nitkellmu u nipprotestaw dwar dak li għamel Chris Cardona fil-konfront ta' dik tal-Bidnija. Kellu jinsa li rridu wkoll inneħħu l-libell kriminali? Ara x'se jiġri issa. Kellu ċans jieħu l-mertu Simon tagħna, u issa l-mertu se jieħdu l-Gvern. Ikolli ngħid li ma ndumux ma nsiru nafu ta' min hija t-tielet kumpanija tal-Panama, għax issa Simon tagħna daħħal lil Joseph Muscat f'nassa. Mhux billi Joseph Muscat joqgħod jisfida lil Simon tagħna biex jgħid ta' min hi din l-imbierka tielet kumpanija. M'hemmx għalfejn ngħidilkom li Simon tagħna mhux baħnan biex jaqbad u jgħid ta' min hija t-tielet kumpanija. Simon tagħna jgħid lil Joseph Muscat ta' min hi t-tielet kumpanija fil-mument opportun, u mhux meta jrid Joseph Muscat. Xejn ma neħodha b'sorpriża jekk Simon tagħna jgħidilna ta' min hi l-kumpanija waqt id-dimostrazzjoni tal-Ħadd li ġej. Wara kollox, għal din id-dimostrazzjoni aħna n-Nazzjonalisti mhux se nkunu weħidna. Magħna se jkun hemm eluf kbar ta' nies ta' rieda tajba, li bħalna jridu jkunu jafu ta' min hi l-kumpanija, daqskemm ilu jsemmiha Simon! Kellu jkun il-mexxej tal-Partit Popolari Ewropew Manfred Weber biex insir naf li qiegħed ngħix f'pajjiż mhux normali u mhux demokratiku. Ngħid għalija, jien aktar nemmen lil dan Weber milli lil dawk tal-Ekonomist li qalu li Malta hija wieħed minn 19-il pajjiż biss fejn hawn demokrazija sħiħa! Kieku qegħdin ngħixu f'pajjiż normali u demokratiku, kieku Simon tagħna kien se joqgħod jieħu battikata biex noħorġu nipprotestaw?! Imma iġri jasal nhar il-Ħadd biex Simon jispjegali għalfejn dan Weber qiegħed jgħid li Malta mhux pajjiż normali.